M. Kuruc, poslanec: (2008-07-03):
Sporným sa javí ustanovenie § 40 ods. 2, ktorým sa vymedzuje okruh vozidiel s právom prednostnej jazdy. Je na zváženie, či všetky osoby uvedené pod písmenami g) až k) majú mať takéto postavenie z hľadiska iných účastníkov cestnej premávky. Diskusiu vyvoláva aj § 25, podľa ktorého vodič nesmie stáť na chodníku pre chodcov okrem nevyhnutného nastúpenia a vystúpenia osôb, naloženia a zloženia nákladu, vykonávania opravárenských prác, stavebných prác, údržbárskych prác, na nevyhnutný prejazd do objektu a z objektu nachádzajúcom sa za chodníkom aj na výkon činnosti spojených so záchranou života, zdravia alebo majetku. Na jednej strane vo väčšine miest je alarmujúci nedostatok parkovacích miest, na strane druhej sú tu telesne postihnutí občania, ktorých pohyb je sťažený, možný je len po chodníku a často sa ocitajú v životu nebezpečných situáciách. Dodržovanie tohto ustanovenia však v praxi prinesie veľa problémov a bude to veľmi ťažké posudzovať, kedy a za akých okolností je to možné urobiť. Rôzne dohady verejnosti vyvolá aj zníženie rýchlosti zo 60 na 50 km v obci, čo v praxi spôsobí vyššiu spotrebu pohonných hmôt a bude mať negatívny dopad na životné prostredie na jednej strane, na druhej strane, samozrejme, dúfajme, že to prispeje k bezpečnej premávke na cestách. Predkladatelia argumentujú vyššou bezpečnosťou a priblížením sa k štátom Európskej únie. Nemá význam zaoberať sa brzdnou dráhou, pretože tá sa líši podľa stavu a povrchu vozovky, typu bŕzd, pneumatík či nainštalovaných elektronických systémov. Oveľa zaujímavejší je faktor reakčnej dráhy, čiže vzdialenosti, ktorú auto prejde od okamihu, keď vodič zaregistruje kritickú situáciu, do momentu, keď zošliapne na brzdu. Podotýkam, že auto v tomto čase ide nezmenenou rýchlosťou. Pri rýchlosti 60 km za hodinu auto za jednu sekundu prejde 16,7 m, pri rýchlosti 50 je to 13,9 m. V tomto prípade môžeme dať ministerstvu vnútra za pravdu, rozmer takmer troch metrov môže rozhodnúť o bytí a nebytí nejedného človeka, najmä detí. Ak schválením tohto ustanovenia zachránime čo len jeden ľudský život, tak si myslím, že sme naozaj urobili správne. Ďalší problematický bod, ktorý sa trošku javí sporný, ale ja ho osobne teda podporujem a som rád, že ho ministerstvo zapracovalo do tohto zákona, je používanie zimných pneumatík. Ak sa na vozovke nachádza súvislá snehová vrstva, ľad alebo námraza, vozidlo musí mať na všetkých nápravách zimné pneumatiky. Vodič musí dbať o splnenie tejto požiadavky vtedy, ak vzhľadom na ročné obdobie možno predpokladať, že na jeho trase bude na vozovke súvislá snehová vrstva, ľad alebo námraza. Pýtam sa však, čo vlastne znamená súvislá vrstva snehu, ľadu a námrazy, hovoríme o celom Slovensku, o jednom meste, o jednej ulici alebo o niekoľkých metroch. Ak si zvolím trasu bez snehu, zimné pneumatiky vtedy nepotrebujem. Nepotrebujem ich ani vtedy, ak je suchá zima napríklad v mestách. A čo má vodič robiť, ak napadne sneh mimo zimných mesiacov? Samozrejme, sú to otázky, na ktoré dnes nevieme odpovedať. Prax, dúfam, ukáže, že toto ustanovenie do tohto zákona naozaj bolo potrebné. Ja osobne ho naozaj podporujem, ale dúfajme, že to nevyvolá rôzne otázniky a problémy na cestách. Zákon zavádza tiež povinné celoročné svietenie. Motoristi sa vo vzťahu k povinnému svieteniu delia na dva tábory. Zaznievajú hlasy, že vodiči budú diskriminovaní vyššou spotrebou paliva. Ja osobne toto ustanovenie vítam. Je veľmi pravdepodobné, že táto povinnosť bude o pár rokov platiť nielen v zime, ale po celý rok, a to v celej Európskej únii. V prvom rade preto, že aj za slnečného dňa je auto s rozsvietenými svetlami lepšie viditeľné. Mnohé nehody vznikli preto, že vodič na vedľajšej ceste si jednoducho nevšimol prichádzajúce vozidlo najmä vtedy, ak má slnečné okuliare a druhé vozidlo má tmavú farbu a nachádza sa dajme tomu v tieni stromov. Dovolím si ešte raz podčiarknuť, že ak zachránia čo i len jeden ľudský život, tak naozaj to bude mať význam, že sme schválili aj túto zmenu. Mohol by som ďalej pokračovať, ale mnoho podstatného tu už odznelo. Treba však povedať, že zákon prináša aj veľmi dobrú úpravu dopravno-inžinierskej činnosti. Možno odstraňovať čierne stavby pri ceste, ktoré rozptyľujú pozornosť. Treba zvážiť, či by evidenciu vozidiel nemohli v budúcnosti preberať napríklad civilné zložky. Rovnako ako kontroly originality by bolo vhodné robiť na špecializovaných pracoviskách a uvoľniť policajné kapacity. Návrh prináša viaceré potrebné a rozumné zmeny, ale aj niektoré sporné. Až prax ukáže, čo nám nový zákon prinesie, či to bude prínos pre občanov, či bude prínosom pre ďalšie zvýšenie bezpečnosti na cestách, ako aj pre zvýšenie disciplíny a zodpovednosti vodičov na cestách. Oceňujem, že bol dostatočný časový priestor na komunikáciu a vyjadrenie pripomienok zainteresovaných strán, a rovnako treba oceniť vôľu poslancov seriózne prispieť k zdokonaleniu predlohy, čo sa prejavilo aj v počte pozmeňujúcich a doplňujúcich návrhov, ktorých je v spoločnej správe celkovo 57 a mnohé odzneli aj dnes v diskusii. Aj napriek niektorým sporným bodom, ktoré, dúfam, prax ukáže a budú sa môcť niekedy v budúcnosti novelizovať, ja osobne tento návrh podporím. Ďakujem pekne za pozornosť.